(GNS) પંચમહાલ,સરકાર ગ્રામ્ય વિસ્તારોમાં તમામ બાળકોને ઉચ્ચ ગુણવતા યુક્ત પ્રાથમિક શિક્ષણ આપવાના દાવાઓ તો કરે છે. પરંતુ પંચમહાલ જિલ્લાની શાળાઓમાં શિક્ષણ ઉપરાંત પ્રાથમિક સુવિધાઓના અભાવે સરકારના દાવાઓની પોલ ખોલી નાંખી છે. પંચમહાલના ગ્રામ્ય અને આદિવાસી વિસ્તારોની પ્રાથમિક શાળાઓની બદતર હાલત વચ્ચે બાળકો મેળવી રહ્યા છે શિક્ષણ. ગોધરાના હરકુંડી ગામની ધરમપુરી પ્રાથમિક શાળાના ઓરડા બહારની છતના પોપડા ખરી પડ્યા છે અને શાળાના જર્જરિત ઓરડાઓને તોડવાની મંજૂરી મળી ગઇ હોવા છતાં આજ દિન સુધી આ ઓરડાઓને તોડવામાં આવ્યા નથી. બાળકો અત્યાર સુધી જીવના જોખમે શાળામાં અભ્યાસ કરી રહ્યા હતા. પરંતુ હવે પોપડા ખર્યા બાદ ગામના એક આગેવાનના ઘરે નીચે બેસાડીને તમામ વિદ્યાર્થીઓને એક સાથે જ શિક્ષણ અપાઇ રહ્યું છે.